Ostavljeni

***Ostavljeni*** je bosanskohercegovački film iz 2010. režisera Adisa Bakrača. Rađen je u hrvatsko-francusko-američkoj koprodukciji. Producirali su ga Almir Šahinović, Marie-Anne Coste i Page Ostrow. Scenarist je Zlatko Topčić. Njegov scenarij je privukao pažnju svjetskih producenata nakon pobjede na CineLink-u 2003.

*Ostavljeni* je priča o dječaku iz doma za nezbrinutu djecu koji pokušava saznati istinu o svom porijeklu. Kroz priču o dječaku Alenu film opisuje posljedice ratnog stradavanja te neizmjernu nepravdu koju je rat donio najbespomoćnijima, djeci.

Svjetsku premijeru je imao na Međunarodnom filmskom festivalu u Karlovym Varyma 8. jula 2010. U Bosni i Hercegovini je prvi put prikazan 7. decembra iste godine. Američku premijeru imao je na Internacionalnom filmskom festivalu u Santa Barbari (Kalifornija) 2. februara 2011. Tony Grga, koji tumači trinaestogodišnjeg dječaka Alena, nagrađen je na Pulskom filmskom festivalu Zlatnom arenom za najbolju glavnu mušku ulogu.

## Priča 
Priča počinje u bosanskoj šumi 1993, kada žena rađa mušku bebu, i skače na 2006. godinu, u dom za nezbrinutu djecu u Sarajevu, gdje boravi trinaestogodišnji dječak, Alen (Tony Grga).

Stari direktor Gago je ispričao Alenu da je njegova majka Francuskinja, a otac Englez, koji su bili ratni reporteri, a nakon rata su, zbog profesionalnih obaveza, morali napustiti Bosnu i njega privremeno ostaviti u domu.

Alen piše pisma majci i daje ih odgajateljici Cici (Mira Furlan) koja ih treba poslati njegovoj majci u Francusku. Međutim, Cica sva pisma koja joj djeca daju stavlja u ladicu, jer ih, ustvari, nema kome ni poslati. U dom dolazi novi direktor Mirza, mlad i sposoban pedagog koji iskreno želi pomoći djeci u njihovom odrastanju.

Pored doma je trgovina koju drži Šento. Za njega djeca iz doma kradu skupocjene stvari. Nakon neuspjele pljačke zlatarne, policija obavlja istragu, a Alen, bojeći se da ga ne otkriju da je bio u pljački, pokušava doći do svog dosijea, odnosno adrese njegove majke kako bi napustio dom i otišao kod nje.

## Glumci 
* Mira Furlan kao Cica, odgajateljica
* Tony Grga kao Alen Domić, dječak iz doma za nezbrinutu djecu
* Mirsad Tuka kao Mirza Alijagić, direktor doma za nezbrinutu djecu
* Mirela Lambić kao Amila, Alenova majka
* Dragan Marinković kao Šento, vlasnik prodavnice, kriminalac
* Meto Jovanovski kao Gago, bivši direktor doma za nezbrinutu djecu
* Zijah Sokolović kao Muamer, Amilin muž
* Žan Marolt kao čuvar
* Faketa Salihbegović-Avdagić kao kuharica
* Ejla Tarakčija-Bavčić kao gospođa Tufekčić
* Nermin Omić kao gospodin Tufekčić
* Alma Terzić kao Zana, djevojka iz doma za nezbrinutu djecu
* Haris Burina kao Mehmed, prodavač
* Alen Goro kao mladić, Muamerov sin
* Ivana Petrović kao djevojka, Muamerova kćerka
* Rijad Mašović-Riči kao diler droge
* Alija Aljović kao policajac
* Nela Dženisijević kao policajka
* See a Paris Film Festival – Nagrada za najbolju režiju (2011)
* Festróia – Tróia International Film Festival – Specijalna nagrada žirija za najbolji debitantski film (2011)
* Cinema City International Film Festival – Specijalna nagrada FIPRESCI (2011)
* Hollywood Film Festival – Velika nagrada žirija za najbolji film (2011)
* Hollywood Film Festival – Najbolji scenarij (2011)
* Transilvania International Film Festival – Najbolji scenarij (2011)
* Golden Carpathian Film Festival – Najbolji scenarij (2011)
* Ex-YU Fest – Najbolji film (2011)
* Balkan New Film Festival – Nagrada žirija za najbolju glavnu žensku ulogu (Mira Furlan, 2013)
* Sarajevo Film Festival – Nagrada CineLink/Work-in-Progress - Najbolji scenarij (2003)

### Nominacije 
* Karlovy Vary International Film Festival – Nagrada East of West (2010)
* Haifa International Film Festival – Zlatno sidro (2010)
* Amiens International Film Festival – Zlatni jednorog (2010)
* Ljubljana International Film Festival – Nagrada Kingfisher (2010)
* Santa Barbara International Film Festival – Nagrada žirija (2011)
* Alexandria International Film Festival – Najbolji film (2011)
* St. Louis International Film Festival – Najbolji film (2013)

## Snimanje 
Počelo je 2007, a odvijalo se u Sarajevu i na mnogim drugim lokacijama.

## O filmu 
Scenarist Zlatko Topčić je na premijeri filma izjavio: "Ova priča govori o posljedicama rata. Razgovarao sam s tom djecom i ženama koje su doživjele sudbinu silovanja, ali mene ovdje nisu zanimali ni biološka majka ni biološki otac. Mene zanima taj novi bezimeni narod - oko deset do petnaest hiljada djece koja su najviše rasuta po svijetu. Zanima me njihova sudbina, njihovo pravo na sreću i život, jer oni su u svemu neumiješani u tuđi grijeh. Oni su, naprosto, plod mržnje, a ne ljubavi." Topčić je mišljenja da je vrlo teško bez pomoći države i društva izvesti tu djecu na pravi put. Stoga mu je želja da film prenosi optimističnu poruku za neko bolje sutra, jer je "dovoljno što se današnji život odvija u kolektivnoj depresiji i pesimizmu."

Topčić je scenarij napisao 2002. (radni naslov filma: *Gola koža*). Kasnije nastaje bestseller roman *Gola koža* (2004) i istoimena drama (2007), o istoj temi.

## Prijem 
### Kritika 
Film je prihvaćen kod svjetske publike i kritičara koji ga ocjenjuju visokom ocjenom. Ostavlja snažan utisak na gledaoce, naročito zbog priče koja govori o posljedicama rata i djeci koja su nastala silovanjem, koja su plod mržnje, a ne ljubavi.

Kritičari su rekli da "film uspijeva biti i dirljiva lična priča, ali i oštar komentar na bosanski rat". *The Hollywood Reporter* ga je nazvao "unikatnim umjetničkim filmom". Alissa Simon, iz *Variety*-ja, ocijenila ga je velikim i bitnim ostvarenjem, naročito jer nosi važnu poruku, a to je da i djeca i žene pate u ratovima.

Filmska kritičarka Demi Mellett je dala pozitivnu recenziju za film nakon američke premijere na Internacionalnom filmskom festivalu u Santa Barbari (Kalifornija). Na sajtu *AllMovie* je ocijenjen maksimalnom ocjenom 5/5.

Proglašen je najboljim bosanskohercegovačkim filmskim ostvarenjem za 2010. godinu u konkurenciji šest dugometražnih igranih filmova.

### Festivali 
Prikazivan je na filmskim festivalima širom svijeta. Neki od najznačajnijih su: Međunarodni filmski festival u Karlovym Varyma, Filmski festival u Hollywoodu, Filmski festival u Cannesu, Filmski festival See a Paris, Internacionalni filmski festival u Santa Barbari (Kalifornija), Filmski festival u St. Louisu i mnogi drugi.

Prikazivan je u Češkoj, Hrvatskoj, Francuskoj, Portugalu, Srbiji, Egiptu, Švedskoj, Rumuniji, Izraelu, Sloveniji i Sjedinjenim Američkim Državama.

## Citati 
## Također pogledajte 
* Spisak bosanskohercegovačkih filmova

## Reference 
## Vanjski linkovi 
* 

Kategorija:Filmovi iz 2010.
Kategorija:Filmovi na bosanskom jeziku
Kategorija:Bosanskohercegovački filmovi
Kategorija:Bosanskohercegovački dramski filmovi
Kategorija:Francuski filmovi
Kategorija:Francuski dramski filmovi
Kategorija:Američki filmovi
Kategorija:Američki dramski filmovi
Kategorija:Filmovi u režiji Adisa Bakrača
Kategorija:Filmovi po scenariju Zlatka Topčića
Kategorija:Filmovi s radnjom u Bosni i Hercegovini
Kategorija:Filmovi s radnjom u Sarajevu
Kategorija:Filmovi o silovanju